2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรมอัญมณีและเครื่องประดับ

สำหรับปี 2554 ที่ผ่านมาเป็นช่วงเวลาที่มีปัญหารุมเร้าจากวิกฤตทางการเงินจากกลุ่มสหภาพยุโรป
และปัญหาการว่างงานในสหรัฐอเมริกาที่อยู่ในระดับสูงจึงส่งผลให้การเติบโตของเศรษฐกิจในสหรัฐฯมีการเติบในระดับต่ำมาก
ในขณะเดียวกันเศรษฐกิจโลกก็ได้รับผลกระทบจากภัยพิบัติทางธรรมชาติทั้งจากประเทศญี่ปุ่นและภายในประเทศส่งผลให้เกิดการขาดแคลนทางด้านอุปทานของสินค้า
รวมทั้งปัญหาเงินเฟ้อที่สูงมากทั้งในประเทศจีนและอินเดีย

ด้วยเหตุที่กล่าวมาข้างต้นส่งผลให้ราคาทองคำและโลหะเงินมีการปรับตัวขึ้นสูงเป็นประวัติการณ์
โดยราคาทองคำขึ้นไประดับเกือบ 1,900 เหรียญต่อออนซ์ ในขณะที่ราคาโละเงินขึ้นไประดับเกือบ
50 เหรียญต่อออนซ์ ซึ่งเป็นสถานการณ์ที่สะท้อนถึงการขาดความเชื่อมั่นต่อเศรษฐกิจโลก
และต่อเงินสกุลหลักของโลกอันได้แก่ เงินดอลล่าร์สหรัฐฯ และเงินยูโร
อีกทั้งเป็นปัจจัยลบต่ออุตสาหกรรมอัญมณีและเครื่องประดับอัญมณี
เนื่องจากโลหะทองและเงินเป็นวัตถุดิบหลักในการผลิตสินค้า

สิ่งสำคัญอีกประการหนึ่งคือการแข่งขันที่รุนแรงยิ่งขึ้นภายในอุตสาหกรรมฯทั้งในประเทศและต่างประเทศเพื่อรักษาธุรกิจให้อยู่รอดจากการระมัดระวังค่าใช้จ่ายของผู้บริโภคเนื่องจากขาดความเชื่อมั่นในเศรษฐกิจ

บมจ. แพรนด้า จิวเวลรี่ ตระหนักถึงความเสี่ยงทั้งภายในและภายนอกขององค์กรเป็นอย่างดี
บริษัทฯจึงได้มอบหมายหน้าที่การบริหารความเสี่ยงให้แก่คณะกรรมการการเงินเป็นผู้ดูแลและควบคุมความเสี่ยงขององค์กร
โดยรายละเอียดของปัจจัยเสี่ยงหลักและการบริหารจัดการความเสี่ยงสามารถจำแนกได้ดังนี้

ปัจจัยความเสี่ยงที่มีผลกระทบต่อการดำเนินงานของบริษัท

1. ความเสี่ยงทางด้านกลยุทธ์ (Strategic Risk)

จากวิกฤตทางการเงินที่เกิดขึ้นอย่างรุนแรงในกลุ่มสหภาพยุโรป
และมาตรการเข้มงวดทางการเงินเพื่อรักษาระดับเงินเฟ้อในประเทศจีนส่งผลให้การขยายตลาดแบรนด์ของตนเองในยุโรปและค้าปลีกในประเทศจีนอาจไม่เป็นไปตามเป้าหมายที่วางไว้
และการคาดการณ์ผลกำไรแตกต่างไปจากงบประมาณที่ตั้งไว้
เนื่องจากความเชื่อมั่นของผู้บริโภคลดลงประกอบกับการแข่งขันด้านราคาสินค้าจากคู่แข่งจะรุนแรงเพิ่มขึ้นเพื่อรักษาสภาพคล่องของกิจการ

อย่างไรก็ตาม บริษัทฯได้จัดประชุมสัมมนาผู้บริหารระดับสูงของกลุ่มบริษัทแพรนด้าที่เรียกว่า World
Strategic Meeting
ขึ้นมาทุกปีเพื่อทบทวนทิศทางและกลยุทธ์ในการดำเนินธุรกิจของกลุ่มบริษัทแพรนด้าให้สอดคล้องกับสถานการณ์ทางเศรษฐกิจโลกและตลาดในแต่ละประเทศ
อีกทั้งได้มีการจัดประชุมคณะกรรมการการเงินเพื่อรายงานผลการดำเนินงานของกลุ่มบริษัทแพรนด้าอย่างน้อยทุกไตรมาส
ทั้งนี้เพื่อทราบ และปรับปรุงแผนธุรกิจ รวมทั้งติดตามผลการดำเนินงานของกลุ่มบริษัทฯ
ให้เป็นไปตามเป้าหมายที่กำหนดไว้

นอกจากนี้ในปี 2554 บริษัทฯ ได้ปรับโครงสร้างการบริหารจัดการเพื่อให้สอดคล้องกับแผนกลยุทธ์
ซึ่งจะมีผลบังคับใช้อย่างเป็นทางการแล้ว
โดยการปรับโครงสร้างครั้งนี้จะทำให้มีการประเมินผลการลงทุนอย่างเป็นระบบและแก้ไขปัญหาที่เกิดขึ้นอย่างทันท่วงทีกับเศรษฐกิจที่มีเปลี่ยนแปลงอย่างรวดเร็ว
ซึ่งการดำเนินการในนี้มีเป้าหมายสำคัญคือการลดความเสี่ยงของกลุ่มบริษัทและเพิ่มผลตอบแทนจากการลงทุน

2. ความเสี่ยงทางด้านการดำเนินงาน (Operational Risk)

2.1 ความเสี่ยงจากขาดแคลนทรัพยากรบุคคล

จากการที่บริษัทฯมุ่งขยายตลาดแบรนด์และค้าปลีกของตนเองทั้งในกลุ่มยุโรปและเอเชียซึ่งในแต่ละประเทศมีความต้องรูปแบบการออกแบบและรสนิยมที่หลากหลายแตกต่างกันเป็นอย่างมากอาจทำให้บริษัทฯเกิดภาวะขาดแคลนบุคคลากรที่มีประสบการณ์ทั้งทางด้านการตลาด
ด้านการออกแบบ ด้านการผลิต และการสร้างนวัตกรรมใหม่

อย่างไรก็ตาม บริษัทฯ ดำเนินนโยบายป้องกันความเสี่ยงด้านทรัพยากรบุคคลดังต่อไปนี้

-   บริษัทฯมีฝ่ายทรัพยากรบุคคลที่ดำเนินการอย่างมีประสิทธิภาพ
    นับตั้งแต่กระบวนการสรรหาเพื่อคัดเลือกบุคคลที่เหมาะสมกับตำแหน่งงาน
    มีการพัฒนาความรู้อย่างต่อเนื่องด้วยการทำงานในภาคปฏิบัติ (On the Job Training)
    และภาคทฤษฎีผ่านศูนย์พัฒนาบุคคล
    รวมทั้งการประเมินผลงานของพนักงานและผู้บริหารด้วยตัวชี้วัด (Key Performance
    Indicators : KPI)

-   บริษัทฯ ได้สร้างค่านิยมในองค์กรซึ่งเราเรียกว่าแก่นแท้ของแพรนด้า ประกอบด้วยดวงใจ 3
    ดวงคือ ทำงานเป็นทีม พัฒนาอย่างไม่หยุดยั้ง และผู้มีประโยชน์ร่วมกันเป็นศูนย์กลาง
    ทั้งนี้เพื่อให้พนักงานยึดถือเป็นหลักในการปฏิบัติงานเพื่อให้ทำงานอย่างมีความสุข มีการพัฒนา
    และเป็นที่ไว้เนื้อเชื่อใจแก่คนรอบข้าง
    บริษัทฯเชื่อว่านี่คือรากฐานที่จะทำให้องค์กรสามารถดำเนินธุรกิจได้อย่างยืนยาว

-   บริษัทฯรักษาบุคลากรที่มีความสำคัญกับองค์กรด้วยระบบผลตอบแทนที่เหมาะสมทั้งรายได้และสวัสดิการทั้งที่พักอาศัย
    อาหาร สถานพยาบาล สถานออกกำลังกาย ห้องสมุด
    และศูนย์พัฒนาการเลี้ยงเด็กสำหรับพนักงาน (Nursery)
    อีกทั้งให้ผลตอบแทนในรูปแบบของใบสำคัญแสดงสิทธิ (Warrant) ผ่านโครงการ ESOP
    รายละเอียดตามหมายเหตุประกอบงบการเงิน
    นอกจากนี้ได้ส่งเสริมให้บุคลากรมีการเติบโตตามสายงานอย่างชัดเจน (Career Path)
    โดยมุ่งส่งเสริมความก้าวหน้าจากบุคลากรภายในกิจการก่อนเป็นอันดับแรก

-   บริษัทฯได้เพิ่มศักยภาพของผู้บริหารให้มีวิสัยทัศน์ ความรู้ความสามารถ
    และสามารถปรับตัวให้เท่าทันการเปลี่ยนแปลงของโลก โดยการจัดอบรมหลักสูตร
    “พัฒนาการจัดการ” ( MINI MASTER OF MANAGEMENT PROGRAM )
    ให้กับผู้บริหารจำนวนทั้งสิ้น 35 คน หลักสูตรนี้จัดโดยสถาบันบัณทิตพัฒนาบริหารศาสตร์ (NIDA)

-   บริษัทฯพัฒนาบุคคลใหม่เข้าสู่อุตสาหกรรมเครื่องประดับอัญมณีด้วยการจัดสรรงบประมาณและทรัพยากรของบริษัทฯ
    เพื่อสนับสนุนการพัฒนาแรงงานฝีมือร่วมกับกาญจนภิเษกวิทยาลัยช่างทองหลวง
    สาขาเครื่องประดับอัญมณี โดยดำเนินการต่อเนื่องมาเป็นปีที่ 11

-   บริษัทฯ ได้ให้ความสำคัญกับคุณภาพชีวิตของพนักงาน
    โดยการใช้หลักการของมาตรฐานแรงงานไทยเข้ามาพัฒนาระบบงานเช่นการจัดสถานที่ทำงานให้มีความปลอดภัย
    มีสุขอนามัยที่ดี มีมาตรการป้องกันมิให้มีการละเมิดสิทธิมนุษยชน ให้ความเสมอภาคแก่ทุกคน

-   บริษัทฯและพนักงานได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ
    พ.ศ. 2530 บริหารกองทุนโดยธนาคารทหารไทย จำกัด (มหาชน)
    เพื่อให้ความมั่นคงทางการเงินแก่พนักงานในกรณีลาออกหรือปลดเกษียณอายุ
    และเป็นสร้างความสัมพันธ์ที่ดีในองค์กร รวมทั้งเพิ่มแรงจูงใจในการทำงานให้กับพนักงาน

-   บริษัทฯได้จัดตั้งสหกรณ์ออมทรัพย์เพื่อให้การช่วยเหลือด้านการเงินกับพนักงานในเครือแพรนด้าฯ
    และได้ร่วมสร้างวัฒนธรรมที่ดีกับพนักงานในองค์กร อันได้แก่ โครงการรักษ์สิ่งแวดล้อม
    โครงการลดหนี้ โครงการลดค่าใช้จ่ายในการเดินทาง โครงการเสริมสร้างสุขภาพ
    โครงการรณรงค์สร้างสรรค์นวัตกรรม โครงการพัฒนาความรู้ และเพลงแก่นแท้แพรนด้า

2.2 ความเสี่ยงจากความผันผวนของราคาวัตถุดิบ

จากสภาวะเศรษฐกิจโลกที่มีความเสี่ยงเพิ่มขึ้นส่งผลราคาโลหะทองคำและเงินมีการปรับตัวขึ้นต่อเนื่องและผันผวนอย่างรุนแรง
โดยวัตถุดิบอันได้แก่โลหะทองคำและเงินเป็นต้นทุนหลักในการผลิตสินค้าเครื่องประดับอัญมณีแท้
สำหรับปี 2554 ที่ผ่านมา ราคาวัตถุดิบ อันได้แก่ราคาทองคำมีการปรับตัวเพิ่มขึ้นจากเฉลี่ย 1,356
เหรียญต่อออนซ์ ขึ้นเป็น 1,652 เหรียญต่อออนซ์ คิดเป็นการปรับตัวเพิ่มขึ้นถึง 22%
อีกทั้งมีความผันผวนอย่างรุนแรงราคาสูงสุด 1,895 เหรียญต่อออนซ์ และต่ำสุดที่ 1,319
เหรียญต่อออนซ์ ในขณะที่ราคาโลหะเงินก็มีความผันผวนอย่างรุนแรงตั้งแต่ 27 เหรียญต่อออนซ์
จนถึง 49 เหรียญต่อออนซ์
ด้วยความราคาที่ปรับขึ้นและความผันผวนอย่างรุนแรงดังกล่าวส่งผลให้เกิดการชะลอคำสั่งซื้อ
และการบริโภคสินค้าเครื่องประดับอัญมณี

อย่างไรก็ตาม บริษัทฯ ดำเนินนโยบายป้องกันความเสี่ยงด้านความผันผวนของราคาวัตถุดิบดังต่อไปนี้

-   ด้านราคาวัตถุดิบ บริษัทฯ ใช้วิธีส่งต่อราคาวัตถุดิบให้กับลูกค้า (Pass Thru) ดังนั้นบริษัทฯ
    จึงไม่มีกำไรหรือขาดทุนจากราคาวัตถุดิบปรับตัวเพิ่มขึ้นหรือลดลง

-   ประกันราคาวัตถุดิบล่วงหน้า (Forward Rate) ด้วยการทำธุรกรรมกับสถาบันการเงิน

3. ความเสี่ยงทางด้านการเงิน (Financial Risk)

รายได้ของบริษัทฯส่วนใหญ่เป็นเงินตราต่างประเทศ คือ เงินดอลล่าร์สหรัฐ รองลงมาเป็นเงินยูโร
ซึ่งการผันผวนของอัตราแลกเปลี่ยนอาจส่งผลกระทบต่อรายได้ และผลการดำเนินงานของบริษัท
อีกทั้งความเสี่ยงจากการเก็บหนี้ให้ได้ตามกำหนดระยะเวลาในสภาพวิกฤตเศรษฐกิจอย่างในปัจจุบัน
นอกจากนี้ยังมีความเสี่ยงจากการเปลี่ยนแปลงของอัตราดอกเบี้ยตามภาวะตลาด
และการยกเลิกวงเงินจากธนาคารพาณิชย์

อย่างไรก็ตาม บริษัทฯได้ดำเนินนโยบายป้องกันความเสี่ยงด้านการเงินดังต่อไปนี้

-   บริษัทฯ ได้ทำการป้องกันความเสี่ยงโดยการใช้สัญญาซื้อขายเงินล่วงหน้า (Forward
    Contract) รวมทั้งการใช้วิธีทำธุรกรรมในสกุลเงินเดียวกัน (Natural Hedge)

-   บริษัทฯ ได้ตรวจสอบเครดิตของลูกค้าเดิม
    และลูกค้ารายใหม่โดยมีการพิจารณาจากผลประกอบการ ฐานะทางการเงินอย่างละเอียด
    อีกทั้งบริษัทฯ มีกระบวนการติดตามหนี้อย่างใกล้ชิด
    และการทบทวนวงเงินที่ให้กับลูกค้าอย่างสม่ำเสมอ
    สำหรับลูกค้าบางรายอาจมีการขอมัดจำค่าสินค้าก่อนรับคำสั่งซื้อ

-   บริษัทฯ ได้กระจายการใช้วงเงินกู้ประเภทหมุนเวียนกับหลายธนาคาร
    เพื่อป้องกันการยกเลิกวงเงินกู้ และมีการรักษาสัดส่วนหนี้สินต่อทุน (D/E)
    ของบริษัทฯให้ไม่เกิน 1 เท่า
    เพื่อลดภาระการจ่ายดอกเบี้ยและความผันผวนที่อาจจะเกิดขึ้นได้ในอนาคต